
Ομιλία Προέδρου ΣΕΒΕ κ. Θωμαΐδη στην παρουσίαση του Προγράμματος Δράσεων Οικονομικής Διπλωματίας 2008 του ΥΠΕΞ

« Σύγχρονες τάσεις οικονομικής διπλωματίας από τη σκοπιά της εξαγωγικής κοινότητας»

Θεσσαλονίκη, 14.04.2008 

Κυρίες και Κύριοι, 

Πρώτα απ’ όλα θα θέλαμε σήμερα από αυτό το βήμα να εκφράσουμε την ιδιαίτερη ικανοποίησή μας για τον χειρισμό του θέματος του ονόματος με την πΓΔΜ από την Υπουργό Εξωτερικών κα. Μπακογιάννη και την Κυβέρνηση συνολικά. Επιθυμία μας είναι η προσπάθεια αυτή να συνεχιστεί άμεσα προς την κατεύθυνση της εξεύρεσης μιας οριστικής αμοιβαία αποδεκτής λύσης. Μιας λύσης που θα βασίζεται στις εταιρικές σχέσεις και στις σχέσεις καλής γειτονίας. Από την πλευρά μας θέτουμε στη διάθεση του Υπουργείου Εξωτερικών την υποστήριξη της επιχειρηματικής κοινότητας τόσο των μελών της που δραστηριοποιούνται στη γειτονική χώρα όσο και αυτών που δραστηριοποιούνται διεθνώς.

Θα θέλαμε επίσης να χαιρετίσουμε τη σημαντική προσπάθεια που καταβάλλεται τα τελευταία χρόνια για την αναβάθμιση της οικονομικής μας διπλωματίας και να δηλώσουμε ότι χαιρόμαστε ιδιαίτερα που το Υπουργείο Εξωτερικών επικεντρώνει την ενασχόλησή του σε θέματα ανάπτυξης της εξωστρέφειας και διεθνούς επιχειρηματικότητας των ελληνικών επιχειρήσεων. Απόδειξη της προσπάθειας αυτής αποτελεί και η σημερινή πρωτοβουλία του Υπουργείου Εξωτερικών να παρουσιάσει για πρώτη φορά τον απολογισμό των δράσεων της οικονομικής διπλωματίας του 2007, αλλά και τον προγραμματισμό για το 2008. 

Ο ΣΕΒΕ έχει επανειλημμένα τονίσει ότι η απρόσκοπτη άσκηση και αναβάθμιση της οικονομικής διπλωματίας της χώρας είναι πρωταρχικής σημασίας για την επιχειρηματική κοινότητα. Και αυτό γιατί οι δομές στήριξης της ελληνικής επιχείρησης στη δραστηριοποίησή της στο εξωτερικό παρέχουν πολύτιμες υπηρεσίες, οι οποίες θα πρέπει συνεχώς να βελτιώνονται και να ενισχύονται ουσιαστικά σε εξειδικευμένο ανθρώπινο δυναμικό και πόρους, στο πλαίσιο της εθνικής οικονομικής πολιτικής εξωστρέφειας και σε άμεση συνεργασία με τις επιχειρήσεις και τους φορείς τους.

Θα ήθελα να ξεκινήσω με μια σύντομη αναφορά στην πορεία των ελληνικών εξαγωγών και στις διαπιστώσεις που μας οδηγούν στη διαμόρφωση συγκεκριμένων προτάσεων για τη βελτίωση της υφιστάμενης κατάστασης.

Έπειτα από τη σημαντική αύξηση των εξαγωγών την διετία 2005-2006, βρισκόμαστε στο 2007 να διαπιστώνουμε μία κάμψη του ρυθμού ανάπτυξης, ο οποίος ανήλθε στο 4% σύμφωνα με τα τελευταία διαθέσιμα στοιχεία της ΕΣΥΕ. Ως ποσοστό του ΑΕΠ, οι ελληνικές εξαγωγές σημείωσαν μικρή πτώση το 2007 και ανήλθαν στο 7,5% (έναντι 7,7% για το 2006). Σύμφωνα με τα πρόσφατα στοιχεία της ΕΣΥΕ για τον Ιανουάριο του 2008, οι εμπορευματικές μας συναλλαγές σημείωσαν πτώση σε σχέση με το 2007. Πιο συγκεκριμένα, οι εξαγωγές μειώθηκαν κατά 9,6%, οι εισαγωγές κατά 9,5% και το έλλειμμα κατά 9,4%. 

Η συρρίκνωση της εξαγωγικής μας δραστηριότητας οφείλεται κατά ένα μεγάλο βαθμό στη συνεχή υπερτίμηση του ευρώ έναντι του δολαρίου. Η συνεχής διολίσθηση του δολαρίου τροφοδοτεί την αύξηση των τιμών πρώτων υλών και του πετρελαίου, ενισχύοντας έτσι τον πληθωρισμό σε παγκόσμιο επίπεδο. Κατά συνέπεια, ο υψηλός πληθωρισμός που φθάνει στην Ελλάδα το 4% και είναι σχεδόν διπλάσιος από τον μέσο όρο της Ευρωζώνης, μειώνει την ανταγωνιστικότητα των ελληνικών προϊόντων, συρρικνώνει τις εξαγωγές μας και διογκώνει το εμπορικό έλλειμμα. Η ίδια εικόνα εμφανίζεται και σε ευρωπαϊκό επίπεδο, όπου το ευρωπαϊκό εμπορικό πλεόνασμα, συμπιέζεται καθημερινά με αποτέλεσμα οι χώρες της Β. Ευρώπης να στρέφονται στις αγορές εντός της Ευρωζώνης. Αυτό όμως έχει ως συνέπεια, να πιέζονται ακόμα περισσότερο οι λιγότερο ανταγωνιστικές περιοχές της Ν. Ευρώπης, όπως η ελληνική, και να διευρύνεται με μεγαλύτερους ρυθμούς το εμπορικό έλλειμμα της χώρας μας. 

Πιο συγκεκριμένα, η επίπτωση της συνεχούς διολίσθησης του δολαρίου σε σχέση με το ευρώ και της συνεχούς αύξησης του πληθωρισμού, έχει άμεση επίπτωση στις εξαγωγές της χώρας μας σε τρίτες χώρες, όπου παρατηρείται μια σημαντική πτώση για το 2007 της τάξης του 20,3% σε σχέση με το 2006. Αντίστοιχα, παρατηρείται αύξηση των εξαγωγών προς την Ε.Ε.–27 της τάξης του 24,5%. Ωστόσο, η συγκεκριμένη πτώση οφείλεται επίσης στην ένταξη της Βουλγαρίας και της Ρουμανίας στην Ε.Ε. με αποτέλεσμα οι ελληνικές εξαγωγές προς τις χώρες αυτές να συνυπολογίζονται πλέον στο ενδοκοινοτικό εμπόριο. Επιπλέον, επισημαίνουμε ότι για το 2007, το μερίδιο των ελληνικών εξαγωγών προς τρίτες χώρες ανέρχεται σε 35% επί του συνόλου, ενώ αντίστοιχα της Ε.Ε. 27 χωρών-μελών ανέρχεται σε 30% και της Ευρωζώνης σε 50%.
Αξίζει να επισημανθεί ακόμη ότι, σύμφωνα με τα τελευταία στοιχεία της Eurostat για το 2007, η Ε.Ε. των 27 χωρών-μελών αύξησε το εξωτερικό εμπόριο με τους περισσότερους από τους βασικούς της εταίρους (τρίτες χώρες), με εξαίρεση τις εξαγωγές προς τις ΗΠΑ και την Ιαπωνία, όπου καταγράφηκε πτώση. Σε αντίθεση, η Ελλάδα κατέγραψε πτώση των εξαγωγών της προς όλους τους βασικούς εταίρους της Ε.Ε., πλην της Ελβετίας και της Ιαπωνίας. 

Προαπαιτούμενο για την αύξηση της εξωστρέφειας και την αποτελεσματικότητα των δράσεων οικονομικής διπλωματίας συνιστά η αύξηση της ανταγωνιστικότητας των ελληνικών προϊόντων και υπηρεσιών. Για την επίτευξη του στόχου αυτού ο ΣΕΒΕ έχει καταθέσει συγκεκριμένες προτάσεις όπως η βελτίωση της ποιότητας και η πιστοποίηση προϊόντων με σήματα συμμόρφωσης, για τις οποίες εργάζεται συστηματικά σε συνεργασία με τα συναρμόδια Υπουργεία και τους φορείς.

Οι προτάσεις ΣΕΒΕ για μια αποτελεσματικότερη οικονομική διπλωματία συνίστανται στα παρακάτω: 

1. Στοχευμένες και εξειδικευμένες δράσεις οικονομικής διπλωματίας με έμφαση στην ανάπτυξη των ελληνικών εξαγωγών σε τρίτες χώρες: από την παραπάνω ανάλυση τεκμηριώνεται η ανάγκη δημιουργίας υποστηρικτικών μηχανισμών των ελληνικών επιχειρήσεων για τη δραστηριοποίησή τους σε τρίτες χώρες. Οι δράσεις οικονομικής διπλωματίας θα πρέπει να γίνονται ολοένα πιο στοχευμένες, εξειδικευμένες αλλά και πιο «επιθετικές» ώστε να είναι και αποτελεσματικότερες. Μεταξύ άλλων, ο ΣΕΒΕ προτείνει: 

- τη διοργάνωση εκδηλώσεων με τους υπεύθυνους αγορών των μεγάλων αλυσίδων λιανεμπορίου (super markets)

- τη δημιουργία μόνιμων εκθεσιακών χώρων, σε συνεργασία και με συναρμόδιους φορείς (όπως ο ΕΟΤ και το ΕΛΚΕ) για τη μόνιμη προβολή ελληνικών προϊόντων και υπηρεσιών και την υποστήριξη Ελλήνων επιχειρηματιών για την  πραγματοποίηση συναντήσεων με τους επιτόπιους συνεργάτες και υποψήφιους πελάτες τους

- τη δημιουργία μεταπτυχιακού τμήματος σε ΑΕΙ για την ανάδειξη εμπορικών στελεχών για μεγάλες νέες αγορές ενδιαφέροντος για τα ελληνικά προϊόντα όπως η Κίνα και η Ινδία

2. Αξιοποίηση αναπτυξιακής βοήθειας για τη βελτίωση της εξωστρέφειας των ελληνικών επιχειρήσεων

Η ανάγκη ριζικής αντιμετώπισης των προβλημάτων των αναπτυσσόμενων χωρών γέννησε την αναπτυξιακή διπλωματία, δηλαδή, την κοινή δράση των προηγμένων κρατών και της κοινωνίας των πολιτών, με στόχο την απάλειψη των κινδύνων εν τη γενέσει τους. Ο προγραμματισμός της ελληνικής αναπτυξιακής πολιτικής προς τις χώρες προτεραιότητας, με στόχο τη μεγιστοποίηση των θετικών αποτελεσμάτων  από την εφαρμογή  βιώσιμων προγραμμάτων θα πρέπει να γίνεται και με γνώμονα τα οικονομικά συμφέροντα της ελληνικής επιχειρηματικότητας. Υπάρχουν πολλά επιτυχημένα παραδείγματα διεθνώς που αποδεικνύουν ότι στοχευμένα προγράμματα αναπτυξιακής βοήθειας και συνεργασίας άνοιξαν τον δρόμο για την προώθηση προϊόντων των προηγμένων χωρών στις επωφελούμενες χώρες. Ο ΣΕΒΕ προτείνει τη σύσταση από το Υπουργείο Εξωτερικών Ομάδας Εργασίας με τη συμμετοχή επιχειρηματικών φορέων για το σχεδιασμό προγραμμάτων ώστε να υπάρξει εναρμόνιση των στόχων της πολιτικής αναπτυξιακής συνεργασίας, των τομέων προτεραιότητας και των χωρών προτεραιότητας της βοήθειας με τους εθνικούς εξαγωγικούς στρατηγικούς στόχους. 

3. Θεσμοθέτηση της συνεργασίας Υπουργείου Εξωτερικών με την επιχειρηματική κοινότητα για την εκπαίδευση και κατάρτιση νέο-εισαχθέντων υπαλλήλων διπλωματικού κλάδου και κλάδου ΟΕΥ και τη δια βίου εκπαίδευση/επιμόρφωση/κατάρτιση διπλωματών και ΟΕΥ σε θέματα διεθνούς επιχειρηματικότητας

Στο πλαίσιο της εκπαίδευσης και επιμόρφωσης υπαλλήλων διπλωματικού κλάδου και κλάδου ΟΕΥ (Διπλωματική Ακαδημία, Διαπρεσβευτική Σύνοδο, κ.λ.π.), θεωρούμε αναγκαία τη διασύνδεση και μόνιμη συνεργασία του ΥΠΕΞ με εξειδικευμένους επιχειρηματικούς φορείς σε ό,τι αφορά στην επιμόρφωση και στην πρακτική άσκηση αλλά και την καθιέρωση ετήσιων συναντήσεων-επισκέψεων στην Ελλάδα και στη Βόρεια Ελλάδα ειδικότερα για συνάντηση με επιχειρηματικούς φορείς και επιχειρήσεις. 

Συγκεκριμένα ο ΣΕΒΕ προτείνει την κατάρτιση ενός ειδικού προγράμματος για τους υπαλλήλους του Υπουργείου Εξωτερικών στο πρότυπο του προγράμματος της Ευρωπαϊκής Επιτροπής Εxecutive Training Programme (ΕTP) ή EU-Japan for Industrial Cooperation ή του προγράμματος της Ευρωπαϊκής Επιτροπής για την επίσκεψη στελεχών της σε κοινοτικούς επιχειρηματικούς φορείς και επιχειρήσεις. Σκοπός του προγράμματος θα είναι η σεμιναριακού τύπου ενημέρωση των υπαλλήλων των αρχών εξωτερικού του Υπουργείου Εξωτερικών για τα ιδιαίτερα χαρακτηριστικά και συγκριτικά πλεονεκτήματα των ελληνικών προϊόντων που έχουν ενδιαφέρον για τις χώρες στις οποίες υπηρετούν, στην οποία (ενημέρωση) θα περιλαμβάνονται και επισκέψεις σε επιχειρήσεις που παράγουν τα αντίστοιχα προϊόντα.

4. Συνδρομή Υπουργείου Εξωτερικών στην άρση εμποδίων εισόδου ελληνικών προϊόντων σε ξένες αγορές

Με δεδομένη την ολοένα μεγαλύτερη μείωση των δασμών στο πλαίσιο των πολυμερών και διμερών διαπραγματεύσεων, ο ΣΕΒΕ, γινόμενος καθημερινά δέκτης θεμάτων διεθνούς επιχειρηματικότητας που απασχολούν τα μέλη του, καταθέτει  τη σημασία της συνδρομής του Υπουργείου Εξωτερικών για την άρση των μη δασμολογικών εμποδίων εισόδου ελληνικών προϊόντων σε ξένες αγορές. Τέτοια μη δασμολογικά εμπόδια είναι τελωνειακές διαδικασίες, αδικαιολόγητες τεχνικές απαιτήσεις και πιστοποιήσεις, περιορισμοί σε απαιτήσεις/πιστοποιητικά υγείας και φυτοϋγείας, περιορισμένη προστασία των δικαιωμάτων διανοητικής ιδιοκτησίας, αδικαιολόγητη χρήση κρατικών ενισχύσεων και άλλων επιχορηγήσεων από τρίτες χώρες, εμπόδια σε ξένες άμεσες επενδύσεις, εμπόδια στο εμπόριο υπηρεσιών, περιορισμοί στη συμμετοχή κοινοτικών επιχειρήσεων σε κρατικές προμήθειες τρίτων χωρών και αδικαιολόγητη χρήση μέτρων εμπορικής άμυνας από τρίτες χώρες. 

Τα εμπόδια αυτά είναι συνήθως λιγότερο εμφανή, περισσότερο σύνθετα και μπορεί να είναι πιο ευαίσθητα καθώς άπτονται της εθνικής νομοθεσίας ή πρακτικής, γι’ αυτό και είναι αναγκαία η παρέμβαση του Υπουργείου Εξωτερικών και ιδιαίτερα των υπηρεσιών εξωτερικού σε συνεργασία με τα συναρμόδια Υπουργεία και τους επιχειρηματικούς φορείς. 

Ο ΣΕΒΕ προτείνει στο Υπουργείο Εξωτερικών την εκπόνηση μιας τεχνικής έκθεσης για τα μη δασμολογικά εμπόδια κρίσιμων ελληνικών προϊόντων σε αγορές στόχους όπως πχ ηλεκτρολογικού-ηλεκτρονικού εξοπλισμού στις Αραβικές χώρες, δομικών υλικών στην Κίνα, κ.λ.π. που θα περιλαμβάνει έκθεση αποτύπωσης και μελέτη εφαρμογής.

5. Δράσεις προβολής εικόνας Ελλάδας στις τρίτες χώρες – Ολοκληρωμένα προγράμματα regional marketing
Ο ΣΕΒΕ προτείνει το σχεδιασμό και την υλοποίηση στοχευμένων δράσεων για την προβολή της εικόνας της Ελλάδας στις τρίτες χώρες. Μια τέτοια πρόταση αποτελεί η συστηματική προβολή και προώθηση ελληνικών φορέων και σημάτων ποιότητας/πιστοποίησης (ΕΛΟΤ, ΟΠΕΓΕΠ) σε τρίτες αγορές-στόχους για τα ελληνικά προϊόντα. 

Eπίσης ο ΣΕΒΕ προτείνει το σχεδιασμό και την υλοποίηση Ολοκληρωμένων Προγραμμάτων Regional Marketing, δηλαδή προώθησης - προβολής στο εξωτερικό των συγκριτικών πλεονεκτημάτων σε επίπεδο περιφερειών. 

Από τη συνεχή ανάλυση του εξωτερικού εμπορίου της Ελλάδας ανά Περιφέρεια από το ΣΕΒΕ, διαπιστώνεται συγκεντροποίηση της εξαγωγικής δραστηριότητας τόσο σε επίπεδο περιφερειών, όσο και σε επίπεδο νομών, ενώ προκύπτει ότι το δυναμικό ανάπτυξης της εξωστρέφειας σε περιφερειακό επίπεδο είναι ακόμα πολύ μεγάλο. 

O ΣΕΒΕ προτείνει τη διοργάνωση εκδήλωσης προώθησης μακεδονικών προϊόντων στο Ευρωπαϊκό Κοινοβούλιο στις Βρυξέλλες. Η έκθεση μακεδονικών προϊόντων θα δώσει την ευκαιρία προβολής των προϊόντων αυτών σε ένα επιλεγμένο κοινό και έμμεσης γνωριμίας τους με την περιφέρεια της Μακεδονίας.

6. Ελληνικό Σχέδιο Οικονομικής Ανασυγκρότησης των Βαλκανίων (ΕΣΟΑΒ)

Το Ελληνικό Σχέδιο για την Οικονομική Ανασυγκρότηση των Βαλκανίων (ΕΣΟΑΒ), συνολικού ύψους 550 εκατ. €, το οποίο παρατάθηκε μέχρι και το 2011, με σκοπό να δοθεί η δυνατότητα στις επτά λήπτριες χώρες να αξιοποιήσουν περισσότερο τους πόρους του Σχεδίου που τις αναλογούν, αποσκοπεί κυρίως στην υλοποίηση μεγάλων έργων υποδομής αλλά και στην ενδυνάμωση της ιδιωτικής πρωτοβουλίας και συνεργασίας μεταξύ των χωρών της περιοχής μας. Αναφορικά με τα έργα που εντάσσονται στις δημόσιες Επενδύσεις (79% του συνολικού ποσού των πιστώσεων), ο ΣΕΒΕ πιστεύει ότι θα πρέπει να σχεδιάζονται με βάση τις προτεραιότητες των ληπτριών χωρών σε συνδυασμό με τα ελληνικά επιχειρηματικά ενδιαφέροντα που επιθυμούν να επενδύσουν ιδιωτικά κεφάλαια για την πραγματοποίηση επενδύσεων στις χώρες αυτές. Ο ΣΕΒΕ επιθυμεί να συμβάλλει σε μια τέτοια προσπάθεια και ζητά τη συμμετοχή του στον ανασχεδιασμό δράσεων του ΕΣΟΑΒ με εστίαση στα Δυτικά Βαλκάνια.

Στο σημείο αυτό θα ήταν παράλειψη να μην αναφερθώ στην ιδιαίτερα επιτυχημένη επιχειρηματική αποστολή στο Κόσοβο την οποία διοργάνωσε ο Αναπληρωτής Γενικός Γραμματέας ΔΟΣ και ΑΣ κ. Νίκος Ταχιάος στις 3-4 Δεκεμβρίου 2007 σε συνεργασία με ΣΕΒΕ, ΣΒΒΕ και ΕΒΕΘ στην οποία συμμετείχαν 25 επιχειρηματίες από τη Βόρεια Ελλάδα. Ο ορισμός του  Αναπληρωτή Γενικού Γραμματέα και η δημιουργία του Γραφείου ΟΕΥ Βόρειας Ελλάδας, που αποτελούσαν πάγια αιτήματα του ΣΕΒΕ, αποκτούν σταδιακά ολοένα μεγαλύτερη σημασία προς όφελος της επιχειρηματικής κοινότητας της Βόρειας Ελλάδας με έμφαση σε δράσεις εξωστρέφειας στην περιοχή της Ν.Α. Ευρώπης και της Μεσογείου. 

Κυρίες και κύριοι,

Κλείνοντας, θα ήθελα να χαιρετίσω και πάλι τη σημερινή πρωτοβουλία του Υπουργείου Εξωτερικών και να δηλώσω ότι ο ΣΕΒΕ βρίσκεται στη διάθεση του Υπουργείου τόσο για εξειδίκευση και τεκμηρίωση των προτάσεών του, όσο και για κάθε είδους συνεργασία προκειμένου να επιτευχθεί ο κοινός στόχος ενίσχυσης της εξωστρέφειας της ελληνικής οικονομίας. 

Σας ευχαριστώ.

